**Σταύρου Σάββας 0713158**

**Πρόληψη Παραβατικής Συμπεριφοράς**

Αναμφίβολα η παραβατικότητα αποτελεί έντονο φαινόμενο της σημερινής εποχής , καθώς και των παλαιότερων δεκαετιών . Οι συμπεριφορές των ατόμων σε μία κοινωνία είναι καθοριστικές για τον τρόπο ζωής και των υπολοίπων κοινωνών τόσο στο πλαίσιο μίας χώρας, όσο και σε παγκόσμιο επίπεδο. Σημαντικός παράγοντας για την αντιμετώπιση της εγκληματικότητας είναι τα πρότυπα και οι ηθικές αξίες με τα οποία πορεύεται κάθε άτομο ξεχωριστά στην ζωή του και τα οποία καθορίζουν την προσωπικότητα του. Επομένως είναι σημαντικό από πολύ νωρίς οι νέοι να δέχονται ερεθίσματα στον τρόπο σκέψης τους και συμπεριφοράς τους για να διαμορφώνεται το πνεύμα τους και η ψυχή τους ενάντια σε κάθε ροπή προς αξιόποινες συμπεριφορές.

Ειδικότερα είναι σημαντικό να εφαρμοστεί ένα ειδικά διαμορφωμένο πρόγραμμα σε νέους περίπου 12 ετών με στόχο την παρουσίαση παραβατικών συμπεριφορών από τις απλές παραβάσεις του Κώδικα Οδικής Κυκλοφορίας μέχρι και τις κακουργηματικές αξιόποινες συμπεριφορές που προσκρούουν στον Ποινικό Κώδικα και οδηγούν ακόμη και σε στέρηση της προσωπικής ελευθερίας. Επίσης σημαντικό είναι να εμπεδώσουν οι νέοι και τα αναμορφωτικά , θεραπευτικά μέτρα που επιβάλλονται σε νέους εξαιτίας τέτοιων συμπεριφορών αντί του μέτρου φυλάκισης. Στόχος είναι από την παραπάνω εφαρμογή του προγράμματος οι νέοι να ευαισθητοποιηθούν ψυχικά, να καλλιεργηθούν πνευματικά έτσι ώστε να αποκτήσουν σταθερές ηθικές αξίες και να μην προβούν στο μέλλον σε εγκληματικές συμπεριφορές. Επιπλέον στόχος είναι να συνειδητοποιήσουν την βαρύτητα των πράξεων τους και την ευθύνη που αυτές επισύρουν. Ακόμη στόχο αποτελεί να κατανοήσουν μέσα από ομαδικές δραστηριότητες ότι για την ομαλή λειτουργία μίας κοινωνίας είναι απαραίτητο να μην υπάρχουν αντικοινωνικές συμπεριφορές που να καταλήγουν εις βάρος των συνανθρώπων τους. Απώτερος βέβαια, γενικός σκοπός συνάγεται ότι είναι η σωστή διαπαιδαγώγηση τους .

Είναι σημαντικό το πρόγραμμα να εφαρμοστεί σε παιδιά ηλικίας κοντά στα 12 έτη , γιατί αρχικά είναι μία κρίσιμη και ευάλωτη ηλικία κατά την οποία διαμορφώνουν την προσωπικότητα και τον χαρακτήρα τους και κατά την οποία πρέπει να δέχονται σωστά ερεθίσματα και πρότυπα . Αφού είναι τόσο καθοριστική η ηλικία αυτή για το υπόλοιπο της ζωής τους πρέπει τουλάχιστον να προσπαθήσουν - εκτός από την οικογένεια – και οι εκπαιδευτικοί να τους προσδώσουν ηθικές αξίες. Δεύτερον οι ανήλικοι πλέον από τα 15 έτη θεωρούνται ποινικά υπεύθυνοι και αντιμετωπίζουν θεραπευτικά, αναμορφωτικά μέτρα, ακόμη και ποινικό σωφρονισμό, ενώ οι νέοι ηλικίας 8-15 δεν αντιμετωπίζονται ποινικά και μόνο αναμορφωτικά μέτρα με την μορφή μέτρων διαπαιδαγώγησης είναι δυνατόν να τους επιβληθούν. Επομένως γίνεται αντιληπτό ότι προληπτικά πρέπει να εφαρμοστεί το πρόγραμμα κατά την ηλικία που ακόμη δεν είναι δυνατόν να τιμωρηθούν. Ακόμη η ηλικία αυτή, μετά δηλαδή το τέλος του Δημοτικού σχολείου και κατά τα πρώτα χρόνια του Γυμνασίου ,τα παιδιά είναι σε θέση να κατανοήσουν την σοβαρότητα του θέματος. Τέλος έρευνες που αφορούν τα αναμορφωτικά και θεραπευτικά μέτρα που επιβλήθηκαν στους ανήλικους κατά έτη , δείχνει ότι από τα 13 έτη και πάνω συνήθως αυτά επιβάλλονται άρα πρέπει αυτό να εφαρμοστεί όσο ακόμη είναι νωρίς , δηλαδή η κατάλληλη ηλικία είναι παιδιά 12 χρονών.

Κύριο προσδοκώμενο αποτέλεσμα είναι σίγουρα η διαπαιδαγώγηση των νέων. Πιο συγκεκριμένα αναμένεται τα παιδιά να αποκτήσουν αρνητική στάση σε ότι αφορά τις παραβάσεις και τα εγκλήματα γενικότερα. Περαιτέρω αναμένεται να αποκτήσουν μία κοινωνική συμπεριφορά , ένα πνεύμα ομαδικότητας, να αντιληφθούν την έννοια της ‘παράβασης’, της λέξης έγκλημα’ και τις συνέπειες που οι αντικοινωνικές συμπεριφορές επιφέρουν. Να αποκτήσουν σταθερές ηθικές αξίες , να είναι σε θέση να ελέγχουν την συμπεριφορά και τα συναισθήματα τους , να διαμορφώνουν την κρίση τους και να σταθμίζουν κίνητρα και αντικίνητρα που οδηγούν στο έγκλημα και απωθούν από αυτό.

Περιεχόμενο προγράμματος :

1.Αρχικά, κατά το πρώτο μάθημα θα αναλυθούν απλά οι έννοιες : κοινωνία, ανθρώπινη ζωή, έγκλημα, φυλακή , ποινή, δικαίωμα , υποχρέωση και των ρημάτων: οδηγώ, κτυπώ, σκοτώνω, κλέβω, σέβομαι, συνεργάζομαι και περιγραφή συναισθημάτων όπως : θυμός, χαρά , ζήλια κτλ και οι λέξεις : οικογένεια, φιλία , αγάπη, αξιοπρέπεια, σεβασμός. Τα παιδιά έτσι θα καταλάβουν ότι πρέπει να έρχονται σε επαφή και να συνεργάζονται με τους ανθρώπους γενικότερα , ότι είναι σημαντικό σε μία κοινωνία τα άτομα να μην είναι εχθρικά μεταξύ τους και να συμβιώνουν ειρηνικά . Επίσης στόχος είναι να κατανοήσουν ότι τα συναισθήματα είναι φυσιολογικά και υπάρχουν σε κάθε άνθρωπο καθώς επίσης ότι κάθε άτομο έχει κατοχυρωμένα δικαιώματα που προστατεύονται και κάθε άτομο επιβαρύνεται με υποχρεώσεις . Γενικά στόχος του μαθήματος είναι να καταλάβουν πώς λειτουργεί μία κοινωνία και πώς οι πράξεις τους έχουν συνέπειες όταν επηρεάζουν άλλους ανθρώπους.

Ένας δάσκαλος με απλές λέξεις και κατανοητές προσδιορίζει τις παραπάνω έννοιες, τις εξηγεί αναλυτικά και αναπτύσσει την λειτουργία μίας κοινωνίας. Επίσης δίνονται παραδείγματα από τροχαία ατυχήματα , από κλοπές , από σωματικές βλάβες και εξηγά όσο πιο απλά μπορεί τους λόγους που πολλοί άνθρωποι προβαίνουν σε τέτοιες συμπεριφορές και ποιά αποτελέσματα αυτές επιφέρουν. Τονίζει το λάθος αυτών των συμπεριφορών ,παρουσιάζεται δηλαδή μόνο αρνητικά κάθε πράξη και σίγουρα με περιγραφές απλές που δεν θα τρομάξουν όταν αναφέρονται σε βαριά εγκλήματα. Στο τέλος παρουσιάζει το δέον , δηλαδή πώς πρέπει ιδανικά να λειτουργεί μία κοινωνία και ένα άτομο .

2. Στην συνέχεια τα παιδιά παρακολουθούν σκηνές από τροχαία ατυχήματα και εγκλήματα με στόχο να παρουσιαστούν πιο παραστατικά οι συμπεριφορές αυτές.

Ο δάσκαλος δείχνει βίντεο και εικόνες , βέβαια όχι αποκρουστικές που να τρομάζουν και σε συνεργασία με παιδοψυχολόγο αναπτύσσει -όπως στο παραπάνω μάθημα- τι απεικονίζουν οι εικόνες και τι διαδραματίζουν τα βίντεο . Ακόμη ο ζητείται αυτή τη φορά με απλά λόγια από τα παιδιά να περιγράψουν τα συναισθήματα και τους λόγους που οδηγούν στις συμπεριφορές αυτές αντιπαραβάλλοντας οι ίδιοι την γνώμη τους για το πώς θα έπρεπε να είχε διαμορφωθεί η κατάσταση – εξελίσσοντας διάλογο με τον δάσκαλο.

3. Ακολούθως παρουσιάζονται οι συνέπειες των συμπεριφορών που παρουσιάστηκαν στα προηγούμενα μαθήματα.

Αναπτύσσεται διάλογος με τα παιδιά τα οποία καλούνται να μαντέψουν πριν τους αναλυθούν οι συνέπειες , ποιες είναι κατά την άποψη τους οι αναμενόμενες συνέπειες και για ποιό λόγο. Στη συνέχεια ο δάσκαλος και ο παιδοψυχολόγος τους αναλύουν τις επιπτώσεις , δηλαδή την φυλάκιση , το πρόστιμο , την κράτηση και για ποιο λόγο αυτά επιβάλλονται όταν εμφανίζονται τέτοιες συμπεριφορές , τονίζοντας και τους στόχους αυτών των ποινών. Δηλαδή ότι ναι μεν επιβάλλονται και ως τιμωρία , αλλά επίσης γιατί τα φαινόμενα αυτά δεν είναι φυσιολογικά και είναι οι ποινές αυτές ένας τρόπος συμμόρφωσης των ατόμων αυτών που τους δίνεται αφορμή πλέον αφορμή να αντιληφθούν το λάθος στην συμπεριφορά τους έτσι ώστε να μην επαναλάβουν ανάλογες αντιδράσεις στο μέλλον.

4. Τα παιδιά πλέον περνούν σε πρακτικό επίπεδο και έχουν ενεργητικό ρόλο με στόχο να διαμορφωθεί η κρίση τους και να συνεργαστούν ούτως ώστε να δοθεί παράλληλα έμφαση στο πνεύμα ομαδικότητας.

Τα παιδιά χωρίζονται σε ομάδες και κάθε ομάδα αναλαμβάνει να παρουσιάζει μία συμπεριφορά που της δίνεται. Πρέπει να αναλύσουν τους λόγους που οδήγησαν σε αυτήν και πώς θα έπρεπε να είχε συμπεριφερθεί το άτομο και τέλος τις συνέπειες της συμπεριφοράς.

5. Έπειτα τα παιδιά επισκέπτονται χώρους σωφρονιστηρίων , φυλακών , δικαστηρίων και χώρους τροχαίας.

Στους χώρους αυτούς παρουσιάζεται σύντομα τι συμβαίνει καθημερινά και πώς λειτουργούν. Ιδίως στον χώρο τροχαίας παρουσιάζονται τα βίντεο με τροχαία ατυχήματα από τους ειδικούς που βρίσκονται στον χώρο καθώς και στατιστικά στοιχεία ερευνών που φανερώνουν πόσα ατυχήματα έχουν προκληθεί κατά έτη και τους πιο συχνούς λόγους που οδηγούν σε αυτά ( π.χ. μέθη, ταχύτητα κτλ) . Έπειτα οι μαθητές σε ομάδες περιγράφουν τι αποκόμισαν από τις επισκέψεις τους και τι τους έκανε περισσότερο εντύπωση. Στα πλαίσια πάντα του διαλόγου εκφράζουν τους προβληματισμούς τους και τις απορίες τους.

6. Τέλος , κατά το τελευταίο μάθημα τα παιδιά καλούνται να διαδραματίσουν ‘λάθος’ και ‘σωστές’ συμπεριφορές

Τα παιδιά χωρίζονται σε ομάδες και αναλαμβάνουν μία αξιόποινη συμπεριφορά την οποία στην συνέχεια παρουσιάζουν θεατρικά και έπειτα μία άλλη ομάδα που δεν συμμετέχει βρίσκει το λάθος στην συμπεριφορά και όλοι μαζί συζητούν ποιο από τα φανταστικά πρόσωπα πιστεύουν ότι κάνει λάθος , αναπτύσσουν διάλογο και καταλήγουν με την βοήθεια του δασκάλου και του παιδοψυχολόγου σε ένα συμπέρασμα. Γράφουν σε ένα πίνακα τα αποτελέσματα στην συμπεριφορά και τα αποτελέσματα αν προέβαιναν σε σωστή συμπεριφορά τα άτομα αυτά.

Ανάλυση τέταρτου μαθήματος :

Α) Ο Γιώργος είναι μεθυσμένος και οδηγεί με αποτέλεσμα λόγω των μειωμένων αντανακλαστικών του να προσκρούσει σε αυτοκίνητο που οδηγούσε στην σωστή πλευρά και να τραυματίσει σοβαρά τον οδηγό του με αποτέλεσμα εν τέλει να επέλθει ο θάνατος του.

Β) Η Μαρία ζηλεύει πολύ , γιατί η φίλη της έχει αποκτήσει ένα καινούργιο κινητό και της το κλέβει από την τσάντα για να το κάνει δικό της.

Γ) Ο Μάριος τσακώνεται με τον φίλο του γιατί διαφωνούν έντονα για το ποια ομάδα είναι καλύτερη στο ποδόσφαιρο με αποτέλεσμα ο Μάριος να χτυπήσει τον φίλο του και να τον τραυματίσει.

Δ) Η Κατερίνα οδηγεί και τρέχει γιατί έχει αργήσει στο ραντεβού της με αποτέλεσμα να χάσει τον έλεγχο του αυτοκινήτου και να τραυματίσει τον πεζό που περπατούσε στο πεζοδρόμιο.

Ε) Μία παρέα φίλων διαφωνεί έντονα για ένα σοβαρό θέμα και καθώς ο ένας αρχίζει να βρίζει τον άλλον, ο Σάββας θυμώνει και αρχίζει να σπάει πράγματα καταστρέφοντας το κινητό του Χρίστου, το αυτοκίνητο του Μάριου και έπειτα δέρνει τον Γιώργο.

Τα παιδιά χωρίζονται σε ομάδες και τους δίνεται μία από τις παραπάνω προτάσεις. Έπειτα πρέπει να σκεφτούν και να απαντήσουν :

1. Για ποιο λόγο τα άτομα αυτά ίσως να προέβησαν στην αντίστοιχη συμπεριφορά και τι συναισθήματα πιθανόν να ένιωθαν.
2. Πώς θα μπορούσε να είχε εξελιχθεί η κατάσταση διαφορετικά χωρίς να υπάρξει καμία ζημιά .
3. Τι συνέπειες μπορεί να έχουν τα άτομα αυτά για την συμπεριφορά τους.
4. Ανάλογα με τις συνέπειες και τα κίνητρα-λόγους που οδήγησαν στην συμπεριφορά και αφού γίνει σύγκριση-στάθμιση ,τι θα έπρεπε τελικά να επιλέξουν τα άτομα αυτά

και γιατί. Δηλαδή στην θέση των παραπάνω προσώπων εσείς πώς θα προτιμούσατε να αντιδράσετε και για ποιο λόγο .

1. Αναφέρετε τους προβληματισμούς σας και τις απορίες που σας δημιουργούνται από όλη την πιο πάνω κατάσταση έτσι ώστε να συζητηθεί με όλους.

Ιδανικό θα ήταν μετά την εφαρμογή του παραπάνω προγράμματος τα παιδιά να έχουν διαμορφώσει ηθικά πρότυπα συμπεριφοράς και να είναι σε θέση να ελέγχουν τα συναισθήματα τους γεγονός που δηλώνει ψυχική και πνευματική υγεία. Μόνο έτσι θα μπορέσουμε να πούμε ότι το πρόγραμμα ήταν αποτελεσματικό.

Για να διαπιστωθεί όμως αυτό πρέπει να ζητηθεί από κάθε παιδί να διατυπώσει την γνώμη του σχετικά με την εμπειρία του , να διατυπώσει απορίες που του δημιουργήθηκαν . Επίσης ο παιδοψυχολόγος με τον δάσκαλο συζητώντας με τα παιδιά , στα πλαίσια διαλόγου θέτουν απλές ερωτήσεις που αφορούν τα συναισθήματα των παιδιών και που κατ’ επέκταση επηρεάζουν την συμπεριφορά τους , για να διακριβώσουν τον τρόπο σκέψης τους.

Για παράδειγμα ρωτάνε πώς νιώθουν τα παιδιά όταν τσακώνονται με τους γονείς τους ή πώς αντιδρούν όταν ζητάνε κάτι που δεν μπορούν να έχουν ή αν ζηλεύουν τους φίλους τους και γιατί . Έπειτα τους ζητούν να περιγράψουν τι τους έρχεται στο μυαλό όταν ακούνε λέξεις όπως ‘σεβασμός’, ‘εντιμότητα’ , ‘φιλία’, ‘αλήθεια’ , ‘οικογένεια’.

Τέλος ζητείται από τα παιδιά να περιγράψουν πώς φαντάζονται την κοινωνία στο μέλλον, πώς θέλουν να ζουν και τι δεν θα ήθελαν να υπάρχει γύρω τους, δηλαδή τι τους ανησυχεί και τι τους φοβίζει από τον κόσμο γενικότερα.

Αν η γενική εικόνα από τα παραπάνω οδηγήσει στο συμπέρασμα ότι το παιδί πολλές φορές νιώθει αρνητικά συναισθήματα στην καθημερινότητα του σε φυσιολογικά πλαίσια, αλλά αναγνωρίζει τις βασικές αξίες της ζωής (π.χ οικογένεια , σεβασμός κτλ) και παράλληλα αντιλαμβάνεται ως δυσμενή τα φαινόμενα εγκληματικότητας και παραβατικότητας σημαίνει ότι είναι σε θέση να σταθμίζει κίνητρα που οδηγούν πολλές φορές σε αρνητικές συμπεριφορές σε σχέση με αντικίνητρα που απωθούν από αυτές . Ακόμη η πιο πάνω διαπίστωση φανερώνει ότι τα παιδία είναι ψυχικά υγιείς και έχουν μία πνευματική επάρκεια ούτως ώστε να ξεχωρίσουν το καλό από το κακό , το λάθος από το σωστό .

Καταλήγοντας, με την κατάφαση των πιο πάνω αναμενόμενων αποτελεσμάτων ίσως υπάρχει ελπίδα ότι η εγκληματικότητα θα μειωθεί κατά τα επόμενα έτη όπως και τα φαινόμενα παραβατικότητας σε ανήλικους .